Qırım energetika nazirliginde energo ağlarnıñ 60% eskirgeni aqqında bildireler
09 mart 2016, 19:34
Moskva nezareti astında bulunğan qırım yaqarlıq ve energetika nazirliginiñ yolbaşçısı Svetlana Borodulina TASS rus agentligine bergen izaatta, Qırımdaki energo ağları 60% eskirgeni aqqında bildirdi.
«Bu em magistral ağları, em de stantsiya bölüklerge ait bir adisedir. Mında şimalden şarq tarafına deñiştirilgen peretok shemasını köz ögüne alsaq, bütün ağlar kompleksini yañıdan qurmaq kerek. Buña ise 41 mlrd ruble lâzim», - dep qayd etti Borodulina.
Onıñ sözlerine binaen, Ukraina Qırımğa elektrik energiyasını bermege toqtatqan soñ, Qırımnıñ energosistemasınıñ çalışma shemaları deñişken.
«Şimdiki vaqıtta elektroenergiyanen temin etilüv bütünley deñişken, peretok ise Qırımnıñ şarq tarafından kerçekleştirile. Elbette, böyle vaziyet özünde bir sıra tehnik tedbirlerniñ keçirilmesini talap etti», - dep qayd etti Borodulina.
Elde etilgen malümatlarğa binaen, energo köpürniñ açılışına Kefe civarında «Kafa» adlı stantsiya bölügi qurılğan, o, Krasnodar yerlerinden kelgen elektrik energiyasınıñ üç çerikni tarqatmaq kerek. Energo köpürniñ dörtünci ağı Keriçniñ civarındaki «Qamış - Burun» stantsiya bölügine ketecek.